Hammeren Fyr
Hammeren Fyr, anduvningsfyr på Hammeren på Bornholm, opført 1872, nedlagt 1990.
Fyrets forgænger, et kulfyr opført 1802 og moderniseret 1837, blev nedlagt 1872 efter beslutningen om at bygge et nyt og større fyr nær ved Hammerens højeste punkt, Stejlebjerg.
Dette fyrtårn i bornholmsk granit er 21 m højt med en flammehøjde på 91 m.o.h. - højeste flammehøjde på et dansk fyr. Fyrets højde blev dog et problem, da det viste sig, at lavthængende skyer ofte medførte, at lyset ikke rakte langt nok.
I 1895 besluttedes det derfor at bygge endnu et fyr, Hammer Odde Fyr, denne gang på den lavere Hammer Odde, Bornholms nordligste punkt.
Hammeren Fyr vedblev dog at virke frem til 1990, hvorefter fyr og fyrbygninger i 1992 overgik fra Farvandsvæsenet til Skov- og Naturstyrelsen, nu Naturstyrelsen.
Adresse: Fyrvej, 3770 Allinge.